LIETUVOS Policijos generalinis komisaras

Įsakymas

DĖL PRANEŠIMŲ POLICIJAI, TEIKIAMŲ ELEKTRONINIU BŪDU, DUOMENŲ TVARKYMO TAISYKLIŲ PATVIRTINIMO

2014 m. balandžio 14 d. Nr. 5-V-346

Vilnius

Siekdamas tinkamai organizuoti pranešimų policijai pateikimo elektroniniu būdu tvarką ir duomenų tvarkymą Policijos departamente prie Vidaus reikalų ministerijos ir kitose policijos įstaigose:

1. T v i r t i n u Pranešimų policijai, teikiamų elektroniniu būdu, duomenų tvarkymo taisykles (pridedama).

2. P r i p a ž į s t u netekusiu galios Lietuvos policijos generalinio komisaro 2010 m. birželio 30 d. įsakymą Nr. 5-V-546 „Dėl Laikinųjų pranešimų policijai, teikiamų elektroniniu būdu, duomenų tvarkymo taisyklių patvirtinimo“ su pakeitimu.

3. N u s t a t a u, kad šis įsakymas įsigalioja nuo 2014 m. gegužės 1 dienos.

4. S k e l b i u šį įsakymą Policijos departamento prie Vidaus reikalų ministerijos interneto svetainėje.

Policijos generalinis komisaras	Saulius Skvernelis

PATVIRTINTA

Lietuvos policijos generalinio komisaro

2014 m. balandžio 14 d. įsakymu Nr. 5-V-346

PRANEŠIMŲ POLICIJAI, TEIKIAMŲ ELEKTRONINIU BŪDU, DUOMENŲ TVARKYMO TAISYKLĖS

I. BENDROSIOS NUOSTATOS

1. Pranešimų policijai, teikiamų elektroniniu būdu, duomenų tvarkymo taisyklės (toliau – Taisyklės) nustato informacijos policijai pateikimo elektroniniu būdu tvarką ir duomenų tvarkymą Policijos departamente prie Vidaus reikalų ministerijos (toliau – Policijos departamentas) ir kitose policijos įstaigose.

2. Fiziniai ir juridiniai asmenys, norintys teikti informaciją policijai elektroniniu būdu, gali tai daryti prisijungę adresu www.epolicija.lt (toliau – e. policija portalas), tačiau, staiga iškilus realiai grėsmei gyvybei, sveikatai, saugumui, aplinkai ar turtui, kai policijos pajėgos turi nedelsdamos atvykti į įvykio vietą, asmenys privalo skambinti bendruoju pagalbos telefono numeriu 112.

3. Šiose Taisyklėse vartojamos sąvokos:

Skundas, pareiškimas ar pranešimas apie nusikalstamą veiką ar teisės pažeidimą – fizinio ar juridinio asmens (toliau – pranešėjas) kreipimasis į policijos įstaigą elektroninio ryšio priemonėmis dėl rengiamos, daromos ar padarytos nusikalstamos veikos, administracinio ar kito teisės pažeidimo. Pranešime nurodomas nusikalstamos veikos, administracinio ar kito teisės pažeidimo padarymo laikas, vieta, būdas, padariniai ir, jei yra žinoma, pažeidimą padaręs (-ę) ir nukentėjęs (-ę) asmuo (-enys).

Anoniminis pranešimas – asmens per e. policija portalą pateiktas skundas, pareiškimas ar pranešimas apie nusikalstamą veiką ar teisės pažeidimą, kuris nepasirašytas elektroniniu parašu ar pranešėjas, kurio negalima identifikuoti e. policija portale.

4. Kitos Taisyklėse vartojamos sąvokos atitinka Taisyklių 5 punkte nurodytuose teisės aktuose vartojamas sąvokas.

5. Šios Taisyklės parengtos vadovaujantis:

5.1. Lietuvos Respublikos asmens duomenų teisinės apsaugos įstatymu;

5.2. Lietuvos Respublikos viešojo administravimo įstatymu;

5.3. Lietuvos Respublikos elektroninio parašo įstatymu;

5.4. Lietuvos Respublikos generalinio prokuroro 2008 m. rugpjūčio 11 d. įsakymu Nr. I-110 „Dėl Rekomendacijų dėl ikiteisminio tyrimo pradžios ir jos registravimo tvarkos patvirtinimo“;

5.5. Lietuvos policijos generalinio komisaro 2008 m. balandžio 29 d. įsakymu Nr. 5-V-218 „Dėl Asmenų aptarnavimo Policijos departamente prie Lietuvos Respublikos vidaus reikalų ministerijos taisyklių patvirtinimo“;

5.6. Lietuvos policijos generalinio komisaro 2005 m. lapkričio 30 d. įsakymu Nr. 5-V-766 „Dėl Policijos registruojamų įvykių registro steigimo“;

5.7. kitais teisės aktais.

II. PRANEŠIMŲ APIE PADARYTĄ TEISĖS PAŽEIDIMĄ PATEIKIMO TVARKA

6. E. policija portale registruojami pranešėjų skundai, pareiškimai ar pranešimai apie nusikalstamą veiką ar teisės pažeidimą arba anoniminiai pranešimai (toliau – pranešimai), kurių tyrimas įstatymų nustatyta tvarka pavestas policijai.

7. Pranešėjas pranešimą gali pateikti prisijungęs prie e. policija portalo arba anonimiškai šiais būdais:

7.1. per e. policija portalą (pranešimas gali būti pasirašytas elektroniniu parašu);

7.2. elektroniniu paštu epolicija@policija.lt (pridėtas pranešimas gali būti pasirašytas elektroniniu parašu);

7.3. tekstine žinute (SMS) ir daugiaformačiu pranešimu (MMS);

7.4. automatiniu būdu (juridiniai asmenys) per juridinių asmenų duomenų teikimo sąsają pagal Taisyklių 11–16 punktus.

8. Norėdamas pateikti pranešimą, pranešėjas turi užpildyti privalomus laukus ir susipažinti su teisės aktuose numatyta atsakomybe už melagingą pranešimą.

9. Prie pateikiamo pranešimo pranešėjas gali pridėti dokumentą (-us), nuotrauką (-as), vaizdo medžiagą.

10. Pranešėjas, prisijungęs e. policija portale, gali peržiūrėti ar gauti elektroniniu paštu bei tekstine žinute (SMS) informaciją apie jo pateikto pranešimo vykdymo būseną ir pirminį informacijos patikrinimo rezultatą, išskyrus informaciją, susijusią su trečiųjų asmenų duomenimis.

III. SUTARČIŲ SU JURIDINIAIS ASMENIMIS SUDARYMAS IR JURIDINIŲ ASMENŲ ĮREGISTRAVIMAS DUOMENŲ TEIKĖJAIS

11. Juridinis asmuo, norintis automatiniu būdu teikti pranešimus e. policija portalui per juridinių asmenų duomenų teikimo sąsają (tapti teikėju), turi kreiptis į Policijos departamentą pateikiant prašymą.

12. Prašyme privaloma nurodyti šiuos duomenis:

12.1. juridinio asmens teisinė forma;

12.2. juridinio asmens pavadinimas;

12.3. juridinio asmens registracijos kodas;

12.4. juridinio asmens registracijos Valstybinėje duomenų apsaugos inspekcijoje numeris;

12.5. e. policija portalui automatiniu būdu pageidautinų teikti duomenų apibūdinimas;

12.6. informacinės sistemos, iš kurios būtų teikiami pranešimai, pavadinimas;

12.7. planuojamų pateikti pranešimų kiekis per 1 mėn.;

12.8. planuojamų teikti pranešimų pobūdis;

12.9. juridinio asmens atsakingo asmens duomenys (pareigos, vardas, pavardė, kontaktiniai duomenys).

13. Policijos departamentas, išnagrinėjęs prašymą, per 20 darbo dienų pateikia atsakymą (esant teigiamam atsakymui pradedamas derinti pranešimų teikimo policijai elektroniniu būdu sutarties projektas).

14. Jeigu duomenų teikėjas nėra informacinės sistemos, iš kurios bus teikiami pranešimai, valdytojas, sudaroma trišalė sutartis tarp duomenų teikėjo, tvarkytojo (informacinės sistemos valdytojo) ir duomenų gavėjo (Policijos departamento).

15. Pasirašius sutartį, iš duomenų teikėjo gavus būtinus duomenis, per 2 savaites Policijos departamentas e. policija portale užregistruoja naują duomenų teikėją ir jam suteikia prieigą ir informuoja teikėją.

16. Teikėjo registracijai e. policija portale būtina pateikti:

16.1. IP adresą, kuris bus matomas e. policija portale;

16.2. privataus rakto, kuriuo bus pasirašomos užklausos, sertifikatą PEM formatu.

IV. PRANEŠIMO APIE PADARYTĄ TEISĖS PAŽEIDIMĄ PRIĖMIMAS, REGISTRAVIMAS IR PERDAVIMAS NAGRINĖTI

17. Policijos departamento Viešosios policijos valdybos Operatyvaus valdymo ir apsaugos skyriaus (toliau – OVAS) pamainomis dirbantis pareigūnas arba teritorinės policijos įstaigos operatyvaus valdymo padalinio pareigūnas Policijos registruojamų įvykių registro (toliau – PRĮR) meniu pasirenka „ePolicija“, toliau – laukelį „Stebėjimas“ ir, susipažinęs su gautu pranešimu, vadovaudamasis Policijos registruojamų įvykių registro duomenų tvarkymo taisyklėmis, patvirtintomis Lietuvos policijos generalinio komisaro 2007 m. gruodžio 28 d. įsakymu Nr. 5-V-850, priima vieną iš šių sprendimų:

17.1. registruoti pranešimą PRĮR;

17.2. perduoti pranešimą į užduočių valdymo sistemą ar dokumentų registravimo posistemį;

17.3. neregistruoti pranešimo.

18. Policijos įstaigos operatyvaus valdymo padalinio pareigūnas, gavęs duomenų apie policijos registruojamą įvykį:

18.1. atlieka pirminį pranešimo patikrinimą (įvertinimą);

18.2. atsižvelgdamas į patikrinimo rezultatus, pradeda ikiteisminį tyrimą ar administracinės teisenos procedūrą arba priima sprendimą atsisakyti pradėti šias procedūras;

18.3. atsižvelgiant į būtinumą, informuoja pranešėją, kurį galima identifikuoti e. policija portale, apie pirminio patikrinimo rezultatus, PRĮR lange „Įvykis“ pažymėjus laukelį „Informuoti PEPS pranešėją“;

18.4. vykdo kitus policijos registruojamo įvykio duomenų tvarkymo veiksmus, nurodytus kituose teisės aktuose.

19. OVAS pamainomis dirbantis pareigūnas arba teritorinės policijos įstaigos operatyvaus valdymo padalinio pareigūnas susipažįsta su PRĮR per e. policijos portalą gautais pranešimais ir priima vieną iš Taisyklių 17 punkte išvardytų sprendimų ne vėliau kaip per 12 val., skaičiuojant nuo pranešimo gavimo momento.

20. Elektroniniu būdu gautas pranešimas, kurį turi nagrinėti kitos institucijos, kompetentingos spręsti asmens pranešime išdėstytus klausimus, ne vėliau kaip per 5 darbo dienas nuo jo gavimo policijos įstaigoje dienos, policijos įstaigos vadovo nustatyta tvarka, persiunčiamas nagrinėti šioms įstaigoms (vykdytojas pasilieka kopiją) ir apie tai pranešama asmeniui, pateikusiam pranešimą.

21. Anoniminiai pranešimai policijos įstaigos vadovo ar jo įgalioto asmens sprendimu gali būti nenagrinėjami, tačiau policijos įstaigos vadovas arba jo įgaliotas asmuo, įvertinęs pateiktos informacijos turinį, gali pavesti pranešimą patikrinti. Informacija apie anoniminio pranešimo patikrinimo rezultatus neteikiama.

V. BAIGIAMOSIOS NUOSTATOS

22. Asmenys pranešimus elektroniniu būdu gali teikti 24 valandas per parą.

23. Pranešimo pateikimo data laikoma data, kada pranešimas buvo pateiktas elektroniniu būdu e. policija portale. Ši data nustatoma programinėmis priemonėmis ir rodoma e. policija portale, pranešėjo (fizinio asmens) lange. Jei duomenys gauti automatiniu būdu iš juridinio asmens, išorinei informacinei sistemai pateikiamos pranešimų registravimo ir nagrinėjimo būsenos ir datos.

24. Pateikti pranešimai saugomi informacinėje sistemoje teisės aktų nustatytais terminais.

25. Organizacines priemones, kuriomis užtikrinama e. portalu gaunamų asmens duomenų apsauga, nustato policijos generalinis komisaras.

26. Pranešėjai ir asmenų pranešimų duomenis tvarkantys pareigūnai už savo neteisėtus veiksmus atsako teisės aktų nustatyta tvarka.

____________________